Wir, priorin und convent ✳ des closters zuͦ Santt Ursuln̄, ze Arow in der statt in Costentzer bistuͦmb gelegen, Brediger ordens, bekēnēt offenlich mitt
disem brief, als unser gotzhus, jetzgen̄t, und wir ✳ dahar gehept habēt zwey guͤter im ampt im Eigen bi Kùngsfelden gelegen, ✳ die uns von wilent Adelheitē
Elfingerin, unser cōvent swester, alhie seliger gedaͤchtnisse, ✳ ankomen ✳ und gelegen sind, das ein ze Lupffen, buwt jetz Hans Habrer daselbs und gilt jerlichs zins
dritthalbē mùtt kernengeltz und galt vor vier mùtt kernengeltz, ✳ das ander ze Biraloͧf, buwent jetz Filip Gremlich und Clewi und Ruͦtschman, vischer daselbs, und gilt
jerlichs zins ein mùtt kernengeltz, ✳ ✳ das wir mitt hand, gewalt, wissen und willen ✳ des fromen, vesten Ludwig Zechenders, jetz schulthn̄ ze Arow, und unsers ✳
vogts, und er also in vogtz wise mitt uns und wir mitt im als unserm vogt ✳ nach guͦtˀ, zitlicher vorbetrachtūg und ein helligē raut darub̄ under uns mitt im beslossē,
unsers gotzhus und unsˀn bessern nutz damitt zeschaffen, ✳ gemeinlich und unverscheidēlich fùr unser gotzhus, uns und all unser nachkomen, priorin und convent daselbs
ze Arow und all unser voͤgt, ✳ die mitt uns herzuͦ vestenklich verbundē, ✳ die vorgen̄ zwey guͤter ze Lupffen und ze Biraloͧff ✳ mitt ir jerlichē gùlt, ✳ so si, als vor stât, jetz geltē odˀ hinfùr jemer geltē werdēt, und damitt ouch die zins, so uff jetz und vor davon gevalln̄ ✳ und unbezalt usstand und der wir si mitt unser schrift underwist ✳ habent, ✳ mitt ackern,
matten, wun̄, weid, steg, weg ✳ und allem dem, so von recht oder gewonheit ✳ darin und zuͦ jendert gehoͤrt, ✳ mitt aller begriffung, fryheit, rechtūg, harkomen und zuͦgehoͤrd,
wie den̄ soͤlichs die genēpten Adelheitē Elfingerin, selig, vō irn vordern ✳ und uns vō ir ✳ ankomen ist, ✳ ouch si und wir das alles bishar in̄gehept, harbracht un̄ genossē habēt
fùr recht, fry, ledig eigen und unbekùmbˀt eins ufrechtē, redlichen, frigen, steten, vestē und ewigen koufs, ✳ mitt aller sicherheit und gewarsami vō recht oder gewonheit ✳
darzuͦ gehoͤrent und notdurftig ✳ verkouft und zekouffen geben habent ✳ in kraft und urkùnd dis briefs ✳ den erwirdigē, geistlichen frowen, eptissin und convent des wirdigē
closters ze Kùngsfeld₎ und ir nachkomen, Santt Claren, ordens Costentzer bistuͤms, und mittnamen frow Annan Fundlin, jetz pflegerin ir jarzitamptz daselbs, an ir statt und
zehanden desselben ir jarzitampts umb drissigundnùndhalben Rinsch guldin, ✳ der wir darub̄ von inen und dem jarzitampt in unsers gotzhus, ✳ unser und unser nachkomen,
obgen̄t, ✳ kuntlichen nutz ✳ gantz bezalt sind. ✳ und darub̄ entzichent und entwerent ✳ wir, obgen̄ ✳ verkoͤuffer, ✳ priorin und convent ✳ des egen̄ closters ze Arow, ✳ uns ✳ fùr dasselb unser closter, ✳ uns und all unser nachkomen, priorin und convent daselbs ✳ mitt hand und gewalt ✳ des vorgen̄ unsers vogts und er mitt uns als vor ✳ des obgen̄ koufs
und der guͤter darin̄ begriffen mitt irn zinsen und aller zuͦgehoͤrd, als vor stat, ✳ ouch aller gewerd, besitzung, innemūg und aller unser vordrūg, recht und ansprach daran und
zuͦ und gebent das alles ledklich uf in und zuͦ handen der obgen̄ unser frowen, ir gotzhus und nachkomen, zuͦ handen ir jarzitampts zuͦ Kùngsfelden und setzent ✳ si ✳ das
jarzitampt und des pfleger, ✳ des alles in nutzlich, ruͤwig und volkomen gewerd ✳ den kouf, die guͤter und zins mitt zuͦgehoͤrd, als vor, ✳ zuͦ des jarzitampts handen, nutz un̄ bruch
in̄zehaben, ze besitzen, ze besetzen, ze entsetzen, zenutzen, ze niessen und in allweg damitt und derhalb zetuͦnd zelassent und zewandlent, ✳ als mitt irm eignē, unbekùmbertē guͦt,
nach irm nutz und willen, aͧn unsers closters, obgen̄t, ✳ unser, ✳ unser voͤgten und nachkomen, ouch mengklichs von unser wegen sumen, irren und insprechen. ✳ ✳ wir geloben
inen ouch daruf in wise und fùr, als vor, ✳ disz koufs und der guͤter und zins mitt zuͦgehoͤrd, als vor staͧt, ✳ fùr recht, fry, ledig eigen und unbekùmbert, als vor, ✳ recht weren zesind
und inen des guͤt sicher, redlich, volkomen werschaft und was sich darzuͦ und derhalb gebùrt in unserm eignē costen ✳ fùr mengklichs irrūg, ✳ ansprach, ✳ abzichen ✳ un̄ gebresten
fùr unser closter, obgen̄t, uns und all unser nachkomen daselbs voͤllēklich und àn alle fùrwort un̄ inzùg zetuͦnd, nach lands recht, in und usswendig gerichten un̄ allēthalbē
ouch gen mengklichē, wo, ✳ wen̄, ✳ wie, ✳ gen wem, ✳ und als dick inen das notdurftig ist, ✳ und hinfùr zeschulden kumpt. ✳ und das alles ✳ ouch disen kouf und brief mitt aller ir in̄¬
halt gantz, war, staͤt und vest ze halten, ✳ getruwlich ze volfuͤren und dem nachzekomen, ✳ ouch dawider niemer zeredent, ✳ ze tuͦnd ✳ schaffen, noch vˀwilligen getaͧn werdē, ùberal in eynich wise. ✳ wir hand inen ouch mitt disem kouf ùber und ingeben ein instrument, wist, wie unser gotzhus und uns ✳ die vorgen̄ guͤter und gùlt vō der Elfingerin,
obgen̄t, ✳ an komen ist. ✳ und ist uns nitt wissent, das wir dehein brieff, mer darub̄ wisent, ✳ habent, ✳ oder uns von ir odˀ jemand der guͤter halb worden ✳ oder jendert wissent
sie. ✳ wurd aber hinfùr jemer ùber kurtz oder lang zit deheiner funden oder uns zuͦhanden komen, ✳ der ✳ oder die brieff, so also funden wurden oder gezoͤugt, ✳ und darzuͦ all andˀ
kuntschaft und gewarsami, so wir der guͤter halb an zinszbuͤchern, roͤdlen odˀ anderm ✳ habent, ✳ vindent ✳ oder darub̄ wisent, ✳ die sond soverˀ si die guͤter und zins bewisent un̄
derhalb ✳ gen uns ✳ und wider si ✳ gantz tod, kraftlos, hin, ✳ ab ✳ uns unnutzlich und unhilflich und inen in allweg unscheͣdlich sin, ✳ den̄ diser kouf und brief mitt ir in̄halt sond
jetz und hinfùr allweg in kraft bestaͧn und das nùtzit hindern, ✳ noch dawider sin ✳ in die noch ander wise, ✳ sunder sond wir und unser nachkomen inen soͤlich brief, wo wir
die hinfùr jemer vindent oder uns zuͦhand₎ koment, ✳ bi guͦtē truwen und aͧn fùrwort und verzichen ✳ hinusz geben, so dick das zeschuld₎ kumpt. ✳ ✳ und vor allem dem, so ✳
diser kouf und brief bewisent sol, uns vilgen̄ verkoͤuffer, priorin convent, ✳ all unser nachkomen und unser closter ze Arow, ✳ gantz nùtzit behelfen, schirmen, noch wir
dawidˀ ze hilf noch schirm fùrzichen, ✳ bruchen, ✳ geniessen ✳ noch sin ✳ dehein hilf, ✳ schirm ✳ fùr, ✳ in ✳ noch uszug ✳ eynicher unsers gotzhus und ordens, noch andrˀ geistlicher noch
weltlicher rechten, ✳ gesetztē, ✳ gerichten, ✳ lùten, ✳ fryheitē, ✳ gnaden, ✳ gewonheitē, ✳ uszùgē, ✳ fùnden ,✳ noch eynicher andern sachen, ✳ so wir odˀ jemand hiewider erdencken, ✳ fùr zichen, ✳
bruchen, ✳ geniessen ✳ uns behelfen, ✳ inen geschaden ✳ oder hiewider sin moͤcht, ✳ ùbˀal in eynich wise, den̄ wir uns des alles in diser sach fùr unser closter, ✳ uns ✳ un̄ unser nachkomen ze Arow mitt hand und gewalt unsers vogtz, als vor, ✳ gantz entzigen und dis alles getàn habēt und tuͤnd, ouch wissentlich nach aller notdurft und wie das jetz
und hinfùr allweg kraft, macht und handveste habn̄, ✳ und staͤt belibn̄ sol und mag, ✳ gantz aͧn alles bekrencken und widertriben, ✳ alles ungevarlich, ✳ inkraft und urkùnd disz briefs,
mitt unsers convents, des vilgen̄ closters zù Arow, ✳ und darzuͦ ouch mitt des vorgen̄ Ludwig Zechenders, unsers vogts, ✳ angehenckten insigeln, ✳ in wisz un̄ fùr als vor stât ✳ dasselb unser closter uns und all unser nachkomen, priorin und cōvent daselbs, ✳ und unser voͤgt von unser wegen, ✳ damitt diser sach ✳ wissentlich ✳ zebewisen, ✳ zeùbersagen und des
alles ze warem, vestem un̄ ewigen urkùnd offenlich versigelt. ✳ und ich, Ludwig Zechender, obgen̄t beken̄ mich ouch hiemitt diser vogty und alles des, so diser brief von mir bewist, ✳ und das ich das alles mitt dē obgen̄ minē frowen priorin un̄ cōvent ze Arow ✳ und si mitt mir ✳ als irm vogt und in vogts wise fùr mich un̄ min nachkomē, ir voͤgt, gehandelt
und disen brief besigelt hab mitt inen, doch mir und minē erben suss gantz aͧn schaden. ✳ dis ist beschechn̄ und diser brieff also besigelt gebn̄ uff santt Martins tag, nach Cristi ✳
gebùrt vierzechenhundertsechzig und drù jar. ✳